MODALITĂŢI DE SANCŢIONARE A MITEI ELECTORALE ÎN LEGISLAŢIA UNOR STATE EUROPENE


I. CONSIDERAŢII GENERALE

În general, standardele europene în domeniul alegerilor democratice dau o orientare generală în legătură cu sancţiunile ce pot fi aplicate în caz de posibile activităţi frauduloase. Codul bunei conduite în domeniul electoral
, elaborat de Consiliul Europei în anul 2002, revizuit ulterior, cuprinde măsuri de prevenire  a fraudei electorale.
Studii recente ale Comisiei de la Veneţia  referitoare la fraudele electorale arată că unele cauze ale producerii acestora sunt legate de cadrul juridic electoral, ambiguităţile, lacunele legilor predispunând  la fraudă
. În acest sens, specialiştii recomandă ca legile electorale să fie unitare, complete, detaliate, fără ambiguităţi.
Pentru desfăşurarea unor alegeri democratice, corecte, unele prevederi legale au nevoie să fie interpretate, iar administraţia electorală ajută de multe ori la înlăturarea ambiguităţilor, făcând precizările necesare. Experienţa a pus în evidenţă faptul că legislaţia electorală este insuficient aplicată şi respectată, Comisiile Electorale trebuind să  facă publice rapoartele ce prezintă cazurile de încălcare a legii şi măsurile luate pentru a pedepsi vinovaţii.

Institutele specializate au apreciat că sunt necesare proceduri clare, concordante , evitându-se conflictele de jurisdicţie. În acest sens se consideră foarte importantă legătura dintre Codul Electoral, Codul Penal şi celelalte legi în domeniu.
Legea electorală este principalul instrument de reglementare a procesului electoral, la nivel european principala tendinţă fiind aceea de a regrupa principalele legi într-un Cod Electoral
. Pentru reducerea numărului dispoziţiilor redundante şi pentru imbunătăţirea clarităţii, uniformităţii legislaţiei electorale este necesară elaborarea unui Cod electoral unic  care să cuprindă aspectele generale ale oricărui tip de alegeri, particularităţile fiecareia, precum şi punerea în acord a acestora cu celelalte legi (legea partidelor politice, legea audiovizualului, Codul civil, Codul Penal etc). Codul Electoral permite şi o mai bună înţelegere de către public a legislaţiei electorale.
În statele europene, în procesul identificării şi pedepsirii fraudelor electorale, în rezolvarea contenciosului electoral, sunt implicate organisme electorale şi administrative foarte variate, tribunale ordinare sau electorale, instituţii ce au drept scop controlul constituţionalităţii
. Controlul procesului electoral, în toate etapele sale, este deosebit de complex, antrenând o diversitate de structuri. 
Un studiu al Comisiei de la Veneţia realizat pe această temă arată că principalele exigenţe se referă la procedurile de control care trebuie să fie precise, clare şi care să permită intervenţii rapide, eficiente. 
În majoritatea statelor europene controlul alegerilor este efectuat prin intermediul Comisilor electorale, în alte state, la anumite tipuri de alegeri funcţionează Comisii naţionale de supraveghere a campaniilor electorale (ex. Franţa, în campania prezidenţială). 

În general, organismele de control sunt stabilite în funcţie de natura problemelor electorale şi de nevoia implicării unor judecători cu pregătire specifică.
O exigenţă predominantă este aceea a examinării ierarhice a faptelor incriminate, asigurarea  posibilităţilor de recurs şi apel, cu termene foarte precise. În numeroase state legile electorale sunt acompaniate de legi ce prezintă procedurile electorale (Ungaria, Germania, Franţa, ţară care are un Cod Electoral ce cuprinde o parte legislativă şi o parte reglementativă). În alte state se menţionează relaţia precisă dintre Comisia Electorală, Ministerul de Interne şi Oficiul de Statistică (ex. Slovacia). 
În alte ţări, alegerile sunt organizate de structurile administrative, centrale sau locale, controlul revenind instanţelor de drept comun care au puteri de a ancheta, de a invalida sau modifica rezultatele alegerilor. În unele state puternic descentralizate, mai ales la alegerile locale şi regionale, stabilirea infracţiunilor şi rezolvarea conflictelor electorale sunt în competenţa tribunalelor administrative (ex. Franţa, Italia). 

Un alt element deosebit de important este stabilirea regimului sancţiunilor electorale şi aplicarea lor. Specialiştii consideră actual dictonul latin conform căruia o lege fără sancţiuni este o lege imperfectă (lex imperfecta). 

O problemă dificilă este aceea a luării decizilor, după ce se stabileşte vinovăţia. Pentru alegerile locale, procedura este mai uşor de aplicat, fiind mai dificil de luat o decizie în cazul alegerilor naţionale. 

Aplicarea eficientă şi corectă a dreptului electoral depinde de angajamentul autorităţilor electorale  şi a celorlalte părţi implicate în scrutin, cultura respectului dreptului şi a procedurilor democratice.

Mita electorală, votul multiplu sunt considerate probleme ale unor state cu organizare deficientă a alegerilor. În statele cu democraţii consolidate rezolvarea litigiilor electorale revine organelor administrative şi judiciare ordinare. În statele din Europa Centrală şi de Est, Comisiile Electorale şi tribunalele îşi împart responsabilitatea examinării contestaţiilor electorale. Experienţa arată că este nevoie de procedee clare, transparente , comprehensibile de constatare şi sancţionare a fraudelor electorale şi o repartizare clară a competenţelor. 

În Lituania, ca în majoritatea statelor din Europa Centrală şi de Est,  Comisia Electorală este sesizată şi ea trebuie să se pronunţe în termen de 3 zile, efectuând o anchetă referitoare la faptele de încălcare a legii. Comisia Electorală poate apela la Curtea Constituţională pentru evaluarea deciziei Comisiei, în termen de 72, ore zile lucrătoare. În Bulgaria, legea prevede un termen de 3 zile pentru luarea deciziei Comisiei şi emiterii deciziei de sancţionare şi posibilitatea de recurs.

În majoritatea statelor europene mita electorală  este considerată infracţiune, prevăzută şi în Codul Penal sau numai în Codul Penal (ex. Suedia), iar legile electorale menţionează termene foarte precise pentru fiecare etapă a cercetării şi judecării faptei constatate, precum şi competenţele fiecărei instituţii implicate (Comisie Electorală, birouri electorale, tribunale administrative sau electorale, Curtea Constituţională etc). Un rol important are componenţa acestora, în Italia, de exemplu alegându-se varianta separării nete a organismelor responsabile de alegeri de puterea politică (în componenţa Comisiei intră doar magistraţi numiţi de Preşedintele Tribunalului/Curţii de Apel/Curţii de Casaţie).

FRANŢA

Codul electoral
 include majoritatea reglementărilor pentru toate tipurile de alegeri referitoare la propaganda electorală (art. L 49, L 50-1, L 52-1), afişaj electoral (L 51), la  sancţiunile electorale ( de la art. L 89), obligaţiile electorale (L 52-4) ale candidaţilor, reglementarea donaţiilor (L 52-8), plafoanele cheltuielilor (L 52-11), cheltuielile privind costurile campaniilor electorale (L 52-11, L 52-12) verificate de Comisia Naţională pentru cheltuieli de campanie şi finanţări politice (L 52-15, L 52-17). În articolul R 39-1 se face referire la modul de rezolvare a acestor sesizări de către Consiliul Constituţional (LO 136, L 179).

Legea nr.93-122 din 29 ianuarie 1993 referitoare la prevenirea corupţiei şi la transparenţa vieţii economice şi procedurilor publice prevede ca Serviciul central de prevenire a corupţiei din cadrul Ministerului Justiţiei centralizează informaţiile necesare pentru depistarea şi prevenirea faptelor de corupţie activă sau pasivă, de trafic de influenţă comise de persoanele care exercită funcţii publice sau de particulari, de atingere a libertăţii şi egalităţii candidaţilor pe piaţa publică. În această lege, în Titlul I, se fac referiri la finanţarea campaniilor electorale şi a partidelor politice (prevederi incluse în Codul electoral de la art. L 52-5 la L 52-12, în art.167).

În capitolul VII al Codului electoral francez sunt prevăzute dispoziţiile penale  electorale:

- articolul L 106 - oricine, prin donaţii sau prin sume de bani sau în natură, prin promisiunea unor sume de bani, de favoruri, de funcţii publice sau private sau alte avantaje, făcute pentru a influenţa votul unuia sau mai multor alegători, în scopul de a obţine sau de a încerca să obţină votul lor, direct sau printr-un intermediar, sau, prin aceleaşi mijloace, ar determina sau ar încerca să determine pe unul sau pe mai mulţi alegători să se abţină de la vot, va fi pedepsit cu 2 ani închisoare şi o amendă de 15.000 euro. Vor fi pedepsiţi cu aceleaşi pedepse aceia care vor accepta sau solicita aceleaşi daruri, sume de bani sau promisiuni;

- articolul L 108 -oricine va oferi daruri sau sume băneşti, va face promisiuni de bani sau de favoruri administrative, în scopul de a influenţa votul unui colegiu electoral sau a unei părţi a colegiului, fie dintr-o comună, fie dintr-o colectivitate de cetăţeni, va fi pedepsit cu 2 ani închisoare şi o amendă de 15.000 euro;

- articolul L 109 - în cazul prevăzut de articolele de la L 106 la L 108, dacă vinovatul este funcţionar public, pedeapsa va fi dublă.
Constituţia franceză din 4 octombrie 1958 prevede la articolul 59 că, în caz de contestaţie a regularităţii desfăşurării alegerii deputaţilor şi senatorilor, Consiliul Constituţional se pronunţă asupra acestora. Aceeaşi instituţie judecă şi contenciosul electoral apărut în cazul alegerilor prezidenţiale (art. 58 al Constituţiei).

Conform articolelor 248 şi R 119 (cu referire la Codul Penal), la alegerile municipale şi cantonale orice alegător,  orice persoană eligibilă, prefectul sau membru al Biroului electoral pot cere anularea alegerilor, respectând procedurile prevăzute de lege. Jurisdicţia competentă este Tribunalul administrativ care trimite dosarul la Procurorul Republicii. Partea reglementativă a Codului Electoral menţionează termenele precise pentru fiecare etapă, recomandări referitoare la conţinutul reclamaţiei, termenele de recurs  şi sancţiunile aplicate reclamaţiilor fără temei, de reacredință. În timpul alegerilor se face public calendarul procedurilor de contestare.
BELGIA

În Codul electoral
, la Titlul V, sunt prezentate (de la articolul 181 la articolul 206) sancţiunile neregularităţilor legate de procesul electoral. 

 Articolul 181 -  va fi pedepsit cu închisoare de la 8 zile la 1 an şi o amendă de la 50 la 500 euro, sau doar cu una din pedepse, oricine va da, oferi sau promite, direct sau indirect, sume de bani, valori sau avantaje, sprijin, condiţionând votarea sau absentarea de la vot. Vor fi pedepsiţi cu aceleaşi pedepse aceia care vor accepta ofertele sau promisiunile. 

Articolul 182 - vor fi pedepsite cu aceleaşi pedepse de la art.181 cei care, în condiţiile enunţate, vor accepta oferta sau promisiunea legată de funcţii publice sau private.

Articolul 184 - va fi pedepsită cu amendă de la 26 la 200 euro acea persoană care, sub pretextul unei indemnizaţii de călătorie sau de sejur, va oferi sau promite alegătorilor o sumă de bani sau orice valori. Aceeaşi pedeapsă se va aplica alegătorului care va accepta donaţii, oferte sau promisiuni.

Articolul 185 - vor fi pedepsiţi ca autori de delicte, precizate anterior, şi aceia care vor furniza fonduri pentru comiterea lor, ştiind destinaţia acestor fonduri, sau care vor da mandat să facă, în numele lor, oferte, promisiuni sau ameninţări.

Articolul 186 - în cazurile prevăzute anterior, dacă vinovatul este funcţionar public, se va acorda maximul pedepselor, putându-se acorda dublul acestor pedepse.

Articolul 187 - orice membru  sau angajat al unei comisii de asistenţă sau a unui comitet de caritate, al unei administraţii caritabile publice, care va oferi, promite sau dona, direct sau indirect, temporar sau în mod extraordinar, populaţiei indigene, cu condiţia de a obţine votul sau abţinerea de la vot, va fi pedepsit cu închisoare de la 8 zile la o lună şi o amendă de la 50 la 500 euro. Vor fi sancţionate persoanele, membre sau angajate, care vor refuza sau vor suspenda un sprijin, pe motiv că celălalt nu s-a lăsat influenţat în momentul votării. 

Oricine va solicita ajutor sau o mărire de ajutor pentru a vota într-un anume sens, va fi pedepsit cu închisoare de la 8 zile la 3 luni.

Articolul 189 - aceia care, prin adunări zgomotoase, violenţe sau ameninţări, vor împiedica unul sau mai mulţi cetăţeni să-şi exercite drepturile politice, vor fi pedepsiţi cu închisoare de la 15 zile la 1 an şi o amendă de 26.000 euro.

Articolul 190  - orice întrerupere dintr-un colegiu electoral, produsă  cu sau fără intenţii de violenţă, în scopul de a perturba operaţiunile electorale, va fi pedepsită cu închisoare între 3 luni şi 2 ani şi o amendă între 200 şi 2000 euro. 

Dacă scrutinul a fost violat, vor fi date pedepse maxime sau duble. Dacă vinovaţii au deţinut arme, ei vor fi condamnaţi, în prim caz, cu închisoare de la 1 la 3 ani şi o amendă de la 500 la 3000 euro şi, în al doilea rând, cu o recluziune de la 5 la 10 ani şi  amendă de la 3000 la 5000 euro.

Articolul 192 - vor fi pedepsiţi ca autori aceia care vor provoca direct faptele prevăzute la articolele 189 şi 190, fie prin donaţii, promisiuni, ameninţări, abuz de autoritate sau de putere, manevre vinovate, fie prin discursuri sau strigăte proferate în reuniuni sau locuri publice, fie prin pancarte afişate, fie prin înscrisuri imprimate sau nu, vândute sau distribuite. Dacă provocările nu au fost urmate de niciun efect, autorii lor vor fi pedepsiţi cu închisoare de la o lună la 6 luni şi o amendă de la 50 la 500 euro.

FINLANDA

Infracţiunile electorale sunt menţionate în legislaţia electorală (Election Act 714/1998, cu modificările ulterioare (ultima în anul 2004), Secţiunea 186, Infracţiuni în alegeri
.

Sunt enumerate aici frauda electorală, mita electorală, votul fraudulos şi distorsionarea rezultatelor alegerilor. 

Pedepsele pentru infraţiunile electorale sunt cuprinse în Codul penal (39/1889, cu modificările ulterioare, până în anul 2003), capitolul 14, Infracţiuni contra democraţiei
.

Secţiunea 2 - Mita electorală 

Persoana care 

· oferă bani sau alte beneficii unei alte persoane pentru a o convinge să participe la vot, în cazul alegerilor generale sau la referendum, sau pentru a o determina să renunţe la vot

· cere bani sau alte beneficii pentru a vota sau pentru a renunţa la dreptul de vot

se pedepseşte cu amendă sau cu închisoare până la un an.

IRLANDA

Sediul materiei: Legea nr. 23/1992 (Legea electorală), Partea XXII – Infracţiuni electorale, secţiunile 133-160
, modificată prin Legea nr. 38 din 2001
, Legea nr. 15 din 2004
.

Constituie infracţiune electorală fapta persoanei care:

Secţiunea 135 

· acordă anumite foloase materiale pentru a determina alegătorul să voteze sau  să aleagă o persoană ori pentru a obţine votul unui alegător sau al unui alegător care a votat;

· obţine alegerea unei persoane sau votul unui alegător prin intermediul sau ca urmare a acordării anumitor foloase materiale;

· se retrage sau se abţine din actul retragerii candidaturii ca urmare a unor foloase materiale;

· determină o persoană să se retragă sau să se abţină să-şi retragă candidatura prin intermediul sau ca urmare a acordării unor foloase materiale;

· primeşte, este de acord cu sau contractează foloase materiale în schimbul votului sau al acordului de a vota. 

Conform secţiunii 157, infracţiunile minore se pedepsesc cu amendă până la 1000£ sau cu închisoare până la şase luni, ori cu ambele, iar infracţiunile mai grave cu amendă până la 2500£, cu închisoare până la doi ani sau cu ambele. Pentru alte infracţiuni minore
 se prevede pedeapsa cu amendă de 500£, cu închisoare până la 3 luni sau cu ambele.
ITALIA

Cadrul legal

· Constituţia (1947)

· Legge 361/1957 Testa unica delle leggi e succesive modificazioni

· Legge 270/2005 – Modifiche alle norme per l’elezione della Camera dei deputati e del Senato della Repubblica

Legea 361/1957
, cu modificările şi completările ulterioare, privitoare la alegerile pentru Camera Deputaţilor, stipulează la articolul 94 faptul că persoana care, obligată fiind prin lege, nu îndeplineşte în modul şi în termenii prevăzuţi operaţiile necesare pentru pregătirea tehnică a alegerilor, pentru desfăşurarea în condiţii normale a scrutinului, sau întârzie nejustificat aceste operaţii este pedepsită, exceptând cazurile de pedepse superioare prevăzute de articolele următoare, cu privare de libertate de la 3 la 6 luni şi cu amendă.

Persoana care, în nume propriu sau pentru terţe persoane sau instituţii publice sau private, efectuează în săptămâna anterioară alegerilor şi în ziua alegerilor vărsăminte de bani, bunuri de consum sau alte donaţii, indiferent de titlu, este pedepsită cu privare de libertate de la 3 la 5 ani şi cu amendă (articolul 95).

La articolul 96 se stipulează că orice persoană care pentru a obţine, în propriul său avantaj sau al unei alte persoane, semnătura pentru o declaraţie de prezentare a candidaturii, votul sau absenţa de la vot, oferă, promite sau dă bani, valori, sau furnizează orice altă utilitate, promite, acordă sau antrenează factori publici sau privaţi sau care fac o  înţelegere cu alegătorii este pedepsită cu închisoare de la 1 la 4 ani şi cu amendă, chiar şi atunci când utilitatea promisă sau acordată este disimulată sub formă pecuniară dată alegătorului pentru cheltuieli de călătorie sau şedere, sau plata hranei şi a băuturilor.

Aceeaşi pedeapsă se aplică alegătorului care, pentru a semna o declaraţie de prezentare a candidaturii sau pentru a acorda sau nega votul, sau în cazul în care se abţine de la o asemenea semnătură, a acceptat oferta sau promisiunea, sau a primit bani sau altă utilitate.

Condamnările pentru infracţiuni electorale, acolo unde judecătorul hotărăşte pedeapsa cu închisoarea, determină întotdeauna suspendarea drepturilor electorale şi interdicţia de a exercita funcţia publică.

Dacă pedeapsa se referă la candidat, interzicerea drepturilor electorale şi de eligibilitate implică o perioadă de minimum 5 ani, dar nu mai mult de 10 ani.

Sentinţa se publică (articolul 113).

Autoritatea judiciară căreia i-au fost înaintate documente privind alegeri contestate trebuie, trimestrial, să informeze preşedinţia Camerei asupra sentinţelor definitive sau să prezinte succint motivele pentru care nu s-a pronunţat încă sentinţa (articolul 114).

Articolul 112 al Constituţiei, precum şi Codul de procedură penală, prevăd „obligativitatea acţiunii penale”, potrivit căreia procurorul (pubblico ministero), în situaţia în care află de comiterea unei infracţiuni (notizio criminis), este obligat prin lege să iniţieze o anchetă, iar dacă există suficiente dovezi circumstanţiale, să înceapă acţiunea penală. Aşadar, procurorul italian nu dispune de puterea discreţionară de a refuza iniţierea procedurii penale. Iniţierea acţiunii penale nu este doar un drept, ci mai ales o obligaţie a procurorului italian (Codul de procedură penală, art. 358, 405).

LUXEMBURG

Cadru legal:
· Constituţia din 17 octombrie 1868, revizuită

· Legea electorală din 18 februarie 2003
, modificată de Legea din 10 februarie 2004 referitoare la alegerile legislative comunale şi europene.
Capitolul X al legii se referă la penalităţile electorale.

În articolul 95 se prevede pedeapsa cu amendă de la 500 la 5 000 euro pentru acela care, sub pretextul unei indemnizaţii de voiaj sau de sejur, a donat, oferit sau promis alegătorilor o sumă de bani, valori sau alte avantaje. Aceeaşi pedeapsă se aplică acelora care, cu prilejul alegerilor, au donat, oferit sau promis alimente sau băutură.

Aceeaşi pedeapsă se aplică alegătorilor care au acceptat donaţii, daruri sau promisiuni. În acelaşi mod este pedepsit cel care, în timpul alegerilor şi în scop electoral, a vizitat la domiciliu unul sau mai mulţi alegători.

Articolul 96 - va fi pedepsită cu amendă de la 500 la 5 000 euro orice persoană care, direct sau indirect, chiar sub formă de pariu, a donat, oferit sau promis, fie bani, fie valori, sau orice avantaje, în scopul de a obţine în favoarea sa sau în favoarea altei persoane un vot, abţinerea de la vot sau un buletin nul.

Articolul 100 -  dacă în cazurile prevăzute de articolele 95‑99, sunt implicaţi funcţionari publici, salariaţi ai statului, chiar dacă reprezintă un cult retribuit de stat, li se va aplica pedeapsa maximă sau dublă.

Articolul 112 -  pentru persoanele care se încadrează la articolele 96, 97, 98, 99, 101, 102, 104, 105, 106, 107, 108, 109, 110 ale legii, se aplică şi interzicerea dreptului de vot şi de a fi ales. Aceleaşi prevederi se aplică şi persoanei care s-a înscris de mai multe ori pentru a vota mai mult decât o singură dată.

Articolul 115 - martorii de la contestaţiile electorale care refuză să compare sau să depună mărturie, sau care depun mărturie falsă, sunt pasibili de pedepsele prevăzute pentru martori în domeniul penal.
MAREA BRITANIE

Infracţiunile electorale, precum si pedepsele care se aplică pentru acestea, sunt prevăzute în Representation of the People Act 1983, cu modificările ulterioare, până în anul 1997
.

1. Mita electorală 

 O persoană, care votează direct sau prin procură, se face vinovată de mită electorală, dacă:

- oferă bani sau servicii unui alegător sau pentru un alegător sau unei alte persoane, în scopul de a determina o persoană să voteze sau să renunţe la dreptul de a vota;

· determină o altă persoană la aceste acte;

· înainte sau în timpul alegerilor, direct  sau indirect, personal sau prin intermediul altei persoane, cere, acceptă, primeşte bani, cadouri, împrumuturi sau alte foloase, pentru sine sau pentru altă persoană, pentru a vota sau pentru  a renunţa la dreptul de vot;

· după alegeri, direct sau indirect, cere sau primeşte bani sau alte foloase, pentru a fi determinat o persoană să îşi exercite sau să renunţe la dreptul său de a vota

· înainte, în timpul sau după alegeri oferă, direct sau indirect, daruri, constând în mâncare, băutură, divertisment, pentru orice persoană, în scopul de a o determina să voteze sau să renunţe la dreptul de vot. 

Conform art. 168 pedeapsa este amenda sau închisoare pînă la 3 luni. 

OLANDA

Sediul materiei: Legea din 28 septembrie 1989  (Legea electorală), Partea a VI-a, capitolul Z, §1- Dispoziţii penale, secţiunile Z1-Z11

Secţiunea Z4

1. Fapta persoanei care, prin intermediul unui cadou sau al unei promisiuni, mituieşte un alegător să-i ofere o procură pentru a vota în numele său se pedepseşte cu închisoare până la şase luni sau cu amendă.

2. Fapta persoanei care, prin intermediul unui cadou sau al unei promisiuni, mituieşte un alegător sau îl sileşte să dea o declaraţie pentru a sprijini o listă se pedepseşte cu închisoare până la şase luni sau cu amendă.

3. Alegătorul care este de acord să fie mituit prin intermediul unui cadou sau al unei promisiuni de a oferi o procură sau de a da o declaraţie de sprijin se pedepseşte cu aceeaşi pedeapsă.

Secţiunea Z5

1. În caz de condamnare pentru săvârşirea infracţiunilor prevăzute la secţiunile Z1-Z4, infractorul poate fi privat de drepturile prevăzute la art. 28, par. 1, subpar. 1, 2 şi 4 din Codul penal.

Secţiunea Z11

Infracţiunile prevăzute la secţiunile Z1-Z4 constituie infracţiuni mai grave, iar infracţiunile prevăzute la secţiunile Z6-Z10 sunt infracţiuni minore.
POLONIA

Legea privind alegerea Seim-ului şi Senatului, adoptată în 2001

 Art.220 şi 221 prevăd infracţiunile care se sancţionează cu amendă

· continuarea propagandei electorale prin intermediul organizării de adunări ale votanţilor, de marşuri şi demonstraţii, discursuri sau orice alte manifestari de susţinere a candidaţilor sau a listei de candidaţi;

· afişarea mijloacelor de propagandă în alte locuri decât cele pr-emise;

· organizarea de tombole şi loterii în timpul campaniei electorale;

· distribuirea băuturilor alcoolice în mod gratuit sau fără adaos comercial în timpul campaniei electorale.

SPANIA

Cadrul legal

· Constituţia (1978)

· Ley Orgánìca 5/1985 del Régìmen Electoral General

Legea organică nr. 5/1985
 referitoare la regimul electoral general stipulează la articolul 136 faptul că acţiunile susceptibile de a fi calificate ca încadrându-se în prevederile acestei legi şi ale Codului Penal corespund la sancţiunea maximă prevăzută pentru delictul sau omisiunea comise. 

La articolul 146 se prevede că vor fi pedepsiţi cu arest de la 1 lună la 6 luni şi amendă:

a. persoanele care prin intermediul unor recompense, remuneraţii sau promisiuni, solicită în mod direct sau indirect votul unui anumit alegător sau îl determină să se abţină de la vot;

La paragraful 2 al acestuia articol se stipulează că vor suporta pedeapsa menţionată şi în plus îngrădirea drepturilor de a exercita însărcinări publice, funcţionarii publici care îşi folosesc drepturile pentru atingerea scopurilor menţionate anterior.

Tribunalele care judecă gravitatea faptelor şi circumstanţele în care s-au desfăşurat vor putea hotărî pedeapsa într-un grad inferior celui menţionat la paragraful 1 al acestui articol.

Articolul 153 prevede că orice infracţiune la normele obligatorii prevăzute în  lege, care nu constituie delict, va fi sancţionată cu amendă de Biroul electoral competent (paragraful 1).

SUEDIA

Sediul materiei: Codul penal, cap. 17 privind infracţiunile împotriva activităţii publice

Secţiunea a 8-a

Fapta persoanei care, la alegerile pentru funcţiile publice sau în legătură cu alte aspecte privind scrutinul în chestiuni publice, încearcă să împiedice votul sau să influenţeze rezultatul său, se numeşte activitate necuvenită la alegeri şi se pedepseşte cu amendă sau cu închisoare până la şase luni.

Dacă infracţiunea prezintă un grad ridicat de pericol social, se pedepseşte cu închisoare până la patru ani. În încadrarea juridică a faptei se ţine cont de faptul dacă a fost săvârşită cu violenţă sau prin ameninţarea cu violenţă ori a implicat abuzul de funcţie publică.

Fapta persoanei care primeşte, acceptă o promisiune sau pretinde un folos necuvenit pentru a vota într-un anumit mod, cu excepţia cazului în care este o infracţiune de luare de mită, se numeşte acceptarea unei răsplăţi necuvenite pentru vot şi se pedepseşte cu amendă sau cu închisoare până la şase luni. 
ROMANIA

 Cadrul legislativ 

Constituţia României, republicată (Monitorul Oficial nr. 767/2003);

Lege nr. 35/2008 pentru alegerea Camerei Deputaţilor şi a Senatului şi pentru modificarea şi completarea Legii nr. 67/2004 pentru alegerea autorităţilor administraţiei publice locale, a Legii administraţiei publice locale nr. 215/2001 şi a Legii nr. 393/2004 privind Statutul aleşilor locali; (Monitorul Oficial nr. 196/2008);

Ordonanţă de urgenţă nr. 66/2008 pentru modificarea şi completarea Legii administraţiei publice locale nr. 215/2001 şi a Legii nr. 334/2006 privind finanţarea partidelor politice şi a campaniilor electorale, precum şi pentru modificarea Legii nr. 35/2008 pentru alegerea Camerei Deputaţilor şi a Senatului şi pentru modificarea şi completarea Legii nr. 67/2004 pentru alegerea autorităţilor administraţiei publice locale, a Legii administraţiei publice locale nr. 215/2001 şi a Legii nr. 393/2004 privind Statutul aleşilor locali; (Monitorul Oficial nr. 409/2008);

Ordonanţă de urgenţă nr. 97/2008 privind modificarea şi completarea titlului I al Legii nr. 35/2008 pentru alegerea Camerei Deputaţilor şi a Senatului şi pentru modificarea şi completarea Legii nr. 67/2004 pentru alegerea autorităţilor administraţiei publice locale, a Legii administraţiei publice locale nr. 215/2001 şi a Legii nr. 393/2004 privind Statutul aleşilor locali (Monitorul Oficial nr. 630/2008);

Hotărârea Guvernului nr. 802/2008 pentru aprobarea primei delimitări a colegiilor uninominale pentru alegerea Camerei Deputaţilor şi a Senatului (Monitorul Oficial nr. 595/2008);

Mita electoralã a fost incriminatã de Art. 105 alin. (1) din Legea 67/2004: „Promisiunea, oferirea sau darea de bani, bunuri ori alte foloase în timpul campaniei electorale, precum şi în scopul determinãrii alegãtorului sã voteze sau sã nu voteze o anumitã listã de candidaţi sau un anumit candidat pentru funcţia de primar sau de consilier, precum şi primirea acestora de cãtre alegãtori constituie infracţiuni şi se pedepsesc cu închisoarea de la 6 luni la 5 ani.” 

Legea a fost modificata ulterior de Legea nr. 35/2008 publicata in M. Of. nr. 196 din 13 martie 2008 care definește în Titlul I,  Capitolul I - Dispoziţii generale, punctul 30 noțiunea de  fraudă electorală – ca orice acţiune ilegală care are loc înaintea, în  timpul sau după încheierea votării ori în timpul numărării voturilor şi încheierii proceselor-verbale şi care are ca rezultat denaturarea voinţei alegătorilor şi crearea de avantaje concretizate prin voturi şi mandate în plus pentru un partid politic, o alianţă politică, o alianţă electorală sau un candidat independent. 
In capitolul XIII , sunt menționate Contravenţiile şi infracţiunile electorale: 

Art. 55. – (1) Promisiunea, oferirea sau darea de bani, bunuri ori de alte foloase în scopul determinării alegătorului să voteze sau să nu voteze un anumit competitor electoral ori un anumit candidat, precum şi primirea acestora de către alegător, în acelaşi scop, constituie infracţiuni şi se pedepsesc cu închisoare de la 6 luni la 5 ani. 

(2) Tentativa se pedepseşte. 

(3) Nu intră în categoria bunurilor prevăzute la alin. (1) bunurile cu valoare simbolică, inscripţionate cu însemnele partidului respectiv. 
Biroul Electoral Central a adoptat, pentru alegerile locale, o serie de Hotărâri în interpretarea legii menite a reglementa aspecte care nu erau reglementate explicit în legislaţia electorală. Dată fiind lipsa de unitate legislativă în domeniul electoral, aceste Hotărâri ale Biroului Electoral Central au fost menite a oferi o oarecare coerenţă legislativă pentru buna desfăşurare a alegerilor.

Prin Hotărârea nr. 38, Biroul Electoral Central a definit în termeni mai clari conceptul de mită electorală stabilind limitarea tipurilor de obiecte ce pot fi distribuite de către partidele politice cetăţenilor în campania electorală la „[...] afişe, pliante, cărţi poştale, ilustrate, brichete, chibrituri, calendare, căni, găleţi, caiete, pixuri, şepci, tricouri, eşarfe, fulare şi alte obiecte asemănătoare inscripţionate cu însemnele partidului politic, alianţei politice, alianţei electorale sau organizaţiei cetăţenilor aparţinând minorităţilor naţionale care participă la alegeri.

Unele organizaţii nonguvernamentale au apreciat că această soluţie de a completa vidurile legislative – de a lăsa în atribuţiile Biroul Electoral Central decizia de interpretare a legislaţiei – a avut şi efecte negative asupra desfăşurării alegerilor din România. Lipsa de previzibilitate a procedurilor electorale, schimbările importante de la un tip de alegeri la altul sau chiar de la un tur de scrutin la altul au creat confuzie şi au favorizat apariţia neregulilor.
Deşi s-au semnalat numeroase cazuri în presã, aceste practici nu au încetat sã aparã, în primul rând datoritã faptului cã nici unul din cazuri nu s-a finalizat cu o condamnare penalã. Situaţiile prezentate în rapoartele unor organizatii neguvernamentale
 au apreciat că, dacã cele mai întâlnite situaţii au fost cele în care s-au oferit, gratis, mici şi bere sau transport, altele, inspirate din marketingul comercial, au fost mai subtile şi mai greu de circumscris în litera legii.

Infracţiunile electorale din Noul Cod Penal (art. 382 – 390) 

Legea 286/2009

Infracţiunile electorale se regaseau în Legea nr. 3/2000 privind organizarea referendumului, în Legea nr. 67/2004 privind alegerea autorităţilor publice locale şi în Legea nr. 373/2004 pentru alegerea Camerei deputaților si Senatului. La rândul său, art. 27 din Legea nr. 370/2004 pentru alegerea Presedintelui Romaniei face trimitere la textele de incriminare din Legea pentru alegerea Camerei Deputatilor si Senatului.

In aceste conditii, s-a considerat preferabilă regruparea infractiunilor electorale intr-un titlu distinct al Codului penal, pentru a asigura o mai mare stabilitate acestor texte dar si pentru a elimina paralelismele existente in prezent in reglementare.  Specialistii au apreciat ca textele aduc si o mai buna sistematizare a incriminarilor in aceasta materie, avand in vedere obiectul juridic al acestora. In acelasi timp, au fost restructurate unele dintre incriminari, in scopul unei mai corecte individualizari legale.  "Pedepsele mici antreneaza, la randul lor, termene de prescriptie mici care vor duce la imposibilitatea de a finaliza dosarele penale in cauze complexe, asigurand impunitate pentru infractori", a avertizat asociaţia Initiativa pentru o Justitie Curata.
Titlul IX din Partea Speciala a Codului Penal a fost consacrat infracţiunilor electorale, fapte regasite in prezent in mai multe legi speciale:

Art. 382 Impiedicarea exercitarii drepturilor electorale 
(1) Impiedicarea, prin orice mijloace, a liberului exercitiu al dreptului de a alege sau de a fi ales, se pedepseste cu inchisoare de la 6 luni la 3 ani. 
(2) Atacul, prin orice mijloace, asupra localului sectiei de votare, se pedepseste cu inchisoare de la 2 la 7 ani si interzicerea exercitarii unor drepturi .

Art. 383 Coruperea alegatorilor 
(1) Oferirea sau darea de bani, bunuri ori de alte foloase in scopul determinarii alegatorului sa voteze sau sa nu voteze o anumita lista de candidati ori un anumit candidat, se pedepseste cu inchisoare de la 6 luni la 3 ani si interzicerea exercitarii unor drepturi .
(2) Nu intra in categoria bunurilor prevazute in alin. (1) bunurile cu valoare simbolica, inscriptionate cu insemnele unei formatiuni politice. 

Art. 384 Frauda la vot 
(1) Fapta persoanei care voteaza:
a) fara a avea acest drept;
b) de doua sau mai multe ori;
c) prin introducerea in urna a mai multor buletine de vot decat are dreptul un alegator, se pedepseste cu inchisoare de la 6 luni la 3 ani sau cu amenda si interzicerea exercitarii unor drepturi . 
(2) Cu aceeasi pedeapsa se sanctioneaza utilizarea unei carti de alegator sau a unui act de identitate nul ori fals, sau a unui buletin de vot fals .



Art. 385 Frauda la votul electronic 
Tiparirea si utilizarea de date de acces false, accesarea frauduloasa a sistemului de vor electronic sau falsificarea prin orice mijloace a buletinelor de vot in format electronic se pedepseste cu inchisoare de la unu la 5 ani. 

Art. 386 Violarea confidentialitatii votului 
(1) Violarea prin orice mijloace a secretului votului se pedepseste cu amenda.
(2) Daca fapta a fost comisa de un membru al biroului electoral al sectiei de votare, pedeapsa este inchisoarea de la 6 luni la 3 ani sau amenda si interzicerea exercitarii unor drepturi . 

Art. 387 Nerespectarea regimului urnei de vot 
(1) Deschiderea urnelor, inainte de ora stabilita pentru inchiderea votarii, se pedepseste cu inchisoare de la unu la 3 ani sau cu amenda si interzicerea exercitarii unor drepturi . 
(2) Incredintarea urnei speciale altor persoane decat membrilor biroului electoral al sectiei de votare, ori transportarea acesteia de catre alte persoane sau in alte conditii decat cele prevazute de lege, se pedepseste cu inchisoare de la 3 luni la 2 ani sau cu amenda si interzicerea exercitarii unor drepturi .

Art. 388 Falsificarea documentelor si evidentelor electorale 
(1) Falsificarea, prin orice mijloace a inscrisurilor de la birourile electorale se pedepseste cu inchisoare de la unu la 5 ani si interzicerea exercitarii unor drepturi .
(2) Cu aceeasi pedeapsa se sanctioneaza si inscrierea in copia de pe lista electorala permanenta a unor persoane care nu figureaza in aceasta lista .
(3) Introducerea in uz sau folosirea unui program informatic cu vicii care altereaza inregistrarea ori insumarea rezultatelor obtinute in sectiile de votare sau determina repartizarea mandatelor in afara prevederilor legii, se pedepseste cu inchisoare de la 2 la 7 ani si interzicerea exercitarii unor drepturi . 
(4) Cu aceeasi pedeapsa se sanctioneaza introducerea de date, informatii sau proceduri care duc la alterarea sistemului informational national necesar stabilirii rezultatelor alegerilor.

Art. 389 Fapte savarsite in legatura cu un referendum 
(1) Dispozitiile art. 382 - 388 se aplica in mod corespunzator si in cazul faptelor savarsite cu prilejul unui referendum.

Art. 390 Sanctionarea tentativei 
Tentativa la infractiunile prevazute in art. 382 si art. 384 - 388 se pedepseste.
Proiectul de Cod electoral propus de Asociaţia Prodemocraţia

Cu ocazia fiecărei campanii de observare a alegerilor, Asociaţia ProDemocraţia a atras atenţia asupra fragmentării şi incoerenţei legislative în domeniu. La sfârşitul anului 2007 şi începutul lui 2008, înainte de patru procese electorale naţionale şi în contextul amplei dezbateri privind reforma sistemului electoral din România, Asociaţia ProDemocraţia consideră imperios necesară înlocuirea tuturor legilor care fac referire la organizarea alegerilor şi a referendumurilor cu o lege unică, un cod electoral.  In acest sens a propus un proiect al Codului Electoral. 

Capitolul XIII . Contravenţii şi infracţiuni

Art. 53. Infracţiuni

4) Promisiunea, oferirea sau darea de bani, bunuri ori de alte foloase în

scopul determinării alegătorului să voteze sau să nu voteze o anumită

listă de candidaţi ori un anumit candidat, precum şi primirea acestora de

către alegător, în acelaşi scop, constituie infracţiuni şi se pedepsesc cu

închisoare de la 6 luni la 5 ani. Tentativa se pedepseşte.

5) Nu intră în categoria bunurilor prevazute la alin. (4) bunurile cu valoare

simbolică, inscripţionate cu însemnele partidului respectiv.

Art. 54. Acţiunea penală în cazul infracţiunilor prevăzute în prezenta lege

1) Pentru infracţiunile prevăzute în prezenta lege, acţiunea penală se pune

în mişcare din oficiu.

2) Bunurile destinate sau folosite la savârsirea contraventiilor prevazute la

art. 51 lit. s) sau a infractiunilor prevazute la art. 52 şi 53 ori rezultate din

comiterea acestora se confisca.

Studiile europene şi naţionale recomandă elaborarea Codurilor electorale, însoţite de o parte reglementativă foarte detaliată, cu instanţe specializate de investigaţie, cu proceduri şi termene precise de decizie. 

